FI Euroopan unionin virallinen lehti L 265/18

KOMISSION TÄYTÄNTÖÖNPANOASETUS (EU) N:o 948/2014,

annettu 4 päivänä syyskuuta 2014,

yksityisen varastoinnin tuen myöntämisestä rasvattomalle maitojauheelle ja tuen määrän vahvistamisesta ennakolta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 18 artiklan 2 kohdan, 20 artiklan c, f, l, m ja n alakohdan sekä 223 artiklan 3 kohdan c alakohdan,

ottaa huomioon maataloustuotteiden yhteiseen markkinajärjestelyyn liittyvien tiettyjen tukien ja vientitukien vahvistamista koskevien toimenpiteiden määrittämisestä 16 päivänä joulukuuta 2013 annetun neuvoston asetuksen (EU) N:o 1370/2013 (2) ja erityisesti sen 4 artiklan,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (3) ja erityisesti sen 62 artiklan 2 kohdan b alakohdan

sekä katsoo seuraavaa:

(1) Asetuksen (EU) N:o 1308/2013 17 artiklan g alakohdassa säädetään tuen myöntämisestä rasvattoman maitojauheen yksityiselle varastoinnille.

(2) Venäjän hallitus otti 7 päivänä elokuuta 2014 käyttöön tiettyjen tuotteiden, kuten maitotuotteiden, tuontikiellon unionista Venäjälle. Rasvattoman maitojauheen hintojen ja varastojen kehityksen perusteella markkinoilla vallitsee vaikea tilanne, joka voidaan poistaa tai jota voidaan helpottaa varastoinnilla. Nykyisen markkinatilanteen vuoksi on aiheellista myöntää tukea rasvattoman maitojauheen yksityiselle varastoinnille ja vahvistaa tuen määrä etukäteen.

(3) Komission asetuksessa (EY) N:o 826/2008 (4) vahvistetaan yksityisen varastoinnin tukijärjestelmän täytäntöönpanoa koskevat yhteiset säännöt.

(4) Asetuksen (EY) N:o 826/2008 6 artiklan mukaisesti ennakolta vahvistettu tuki on myönnettävä saman asetuksen III luvussa säädettyjen yksityiskohtaisten sääntöjen ja edellytysten mukaisesti.

(5) Asetuksen (EY) N:o 826/2008 16 artiklan 2 kohdan c alakohdan mukaan ja jotta varmistetaan yhdenmukaisten ja hallittavissa olevien erien varastoiminen, on aiheellista täsmentää ’varastointierää’ koskevat vaatimukset.

(6) Koska varastointia koskevat tiedot sisältyvät jo tukihakemukseen, on hallinnon tehostamiseksi ja yksinkertaistamiseksi aiheellista luopua vaatimuksesta, joka koskee samojen tietojen toimittamista sen jälkeen kun asetuksen (EY) N:o 826/2008 20 artiklan ensimmäisen kohdan a alakohdassa tarkoitettu sopimus on tehty.

(7) Jos sopimusnumero merkitään varastokirjanpitoon, jäsenvaltioiden olisi yksinkertaistamisen ja logistisen tehokkuuden vuoksi voitava luopua vaatimuksesta, joka koskee sopimusnumeron merkitsemistä kuhunkin varastoituun yksikköön.

(8) Hallinnon tehostamiseksi ja yksinkertaistamiseksi ja rasvattoman maitojauheen varastoinnin erityistilanne huomioon ottaen asetuksen (EY) N:o 826/2008 36 artiklan 6 kohdassa säädetyt tarkastukset olisi tehtävä ainakin puolelle kaikista sopimuksista. Sen vuoksi olisi säädettävä kyseistä artiklaa koskevasta poikkeuksesta.

(9) Asetuksen (EU) N:o 1370/2013 4 artiklan mukaisesti ennalta vahvistetun yksityisen varastoinnin tuen olisi perustuttava varastointikustannuksiin ja/tai muihin asiaankuuluviin markkinatekijöihin. On aiheellista vahvistaa kyseisten tuotteiden kiinteille varastoonvienti- ja varastostapoistamiskustannuksille sekä varastoinnin päiväkohtaisille kustannuksille ja rahoituskustannuksille myönnettävä tuki.

(10) Asetuksen (EY) N:o 826/2008 35 artiklan 3 kohdan mukaisesti ja jotta voidaan seurata tiiviisti toimenpiteen käyttöä, on aiheellista täsmentää kyseisen asetuksen 35 artiklan 1 kohdan a alakohdassa säädettyjen ilmoitusten toimittamisen määräaika.

(11) Jotta markkinoihin kohdistuisi välittömiä vaikutuksia ja jotta hinnat vakautuisivat, tässä asetuksessa säädettyjä tilapäisiä toimenpiteitä olisi sovellettava asetuksen julkaisemista seuraavasta päivästä.

(12) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

1. Tässä asetuksessa säädetään asetuksen (EU) N:o 1308/2013 17 artiklan e alakohdassa tarkoitetusta rasvattoman maitojauheen yksityisen varastoinnin tuesta.

2. Asetuksen (EY) N:o 826/2008 säännöksiä sovelletaan, jollei tässä asetuksessa toisin säädetä.

2 artikla

Asetuksen (EY) N:o 826/2008 16 artiklan 2 kohdan c alakohdassa tarkoitettu mittayksikkö on varastointierä, joka vastaa tämän asetuksen soveltamisalaan kuuluvan tuotteen vähintään yhden tonnin painoista koostumukseltaan ja laadultaan yhdenmukaista samassa tehtaassa tuotettua määrää, joka on tuotu samana päivänä samaan varastoon.

3 artikla

1. Asetuksen (EY) N:o 826/2008 20 artiklan ensimmäisen kohdan a alakohtaa ei sovelleta.

2. Jäsenvaltiot voivat luopua asetuksen (EY) N:o 826/2008 22 artiklan 1 kohdan e alakohdassa tarkoitetuista sopimusnumeron merkitsemistä koskevista vaatimuksista edellyttäen, että varaston pitäjä sitoutuu kirjaamaan sopimusnumeron mainitun asetuksen liitteessä I olevassa V kohdassa tarkoitettuun rekisteriin.

3. Poiketen siitä, mitä asetuksen (EY) N:o 826/2008 36 artiklan 6 kohdassa säädetään, tarkastuksesta vastaavan viranomaisen on sopimusvarastointijakson päättyessä tehtävä otantatarkastuksia rasvattoman maitojauheen painon ja tunnistetietojen todentamiseksi ainakin puolelle sopimuksista.

4 artikla

1. Edellä 1 artiklassa tarkoitetuille tuotteille myönnettävä tuki on

— 8,86 euroa varastoitua tonnia kohden kiinteiden varastointikustannusten osalta,

— 0,16 euroa tonnia ja sopimusvarastointipäivää kohden.

2. Sopimusvarastointi päättyy varastosta poistamista edeltävänä päivänä.

3. Tukea voidaan myöntää ainoastaan silloin kun sopimusvarastointijakso on 90–210 päivää.

5 artikla

Yksityisen varastoinnin tukea koskevia hakemuksia voidaan esittää tämän asetuksen voimaantulopäivästä. Hakemusten viimeinen jättöpäivä on 31 päivä joulukuuta 2014.

6 artikla

Jäsenvaltioiden on ilmoitettava komissiolle seuraavat tiedot:

a) viimeistään kunkin viikon tiistaina edellisen viikon osalta määrät, joiden osalta on tehty sopimuksia, sekä tuotemäärät, joiden osalta on jätetty hakemuksia sopimusten tekemiseksi, asetuksen (EY) N:o 826/2008 35 artiklan 1 kohdan a alakohdan mukaisesti;

b) viimeistään kunkin kuukauden lopussa edellisen kuukauden osalta varastoja koskevat, asetuksen (EY) N:o 826/2008 35 artiklan 1 kohdan b alakohdassa edellytetyt tiedot.

7 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä syyskuuta 2014. Komission puolesta Puheenjohtaja José Manuel BARROSO

(1) EUVL L 347, 20.12.2013, s. 671.

(2) EUVL L 346, 20.12.2013, s. 12.

(3) EUVL L 347, 20.12.2013, s. 549.

(4) Komission asetus (EY) N:o 826/2008, annettu 20 päivänä elokuuta 2008, yksityisen varastoinnin tuen myöntämistä koskevista yhteisistä säännöistä eräiden maataloustuotteiden alalla (EUVL L 223, 21.8.2008, s. 3).